Пушкиным и махуэр Налшык щагъэлъапIэ
Ди къэралым и щIыпIэ куэдми хуэдэу, мэкъуауэгъуэм и 6-м Пушкин Александр къыщалъхуа махуэр Налшык щагъэлъэпIащ. Абы и цIэр зезыхьэ уэрамым тет и фэеплъым деж тхакIуэхэр, литературэр фIыуэ зылъагъухэр, егъэджакIуэхэр, школакIуэ цIыкIухэр, къалэдэсхэр щызэхуэсат.
— Иджыри илъэс мин бжыгъэхэр дэкIми, урыс литературэм и классик Пушкин Александр цIыхухэм ящыгъупщэнукъым, — жиIащ КъБР-м и ТхакIуэхэм я зэгухьэныгъэм и тхьэмадэ Беппаев МутIэлип зэIущIэр къыщызэIуихым. Абы зэрыжиIамкIэ, Пушкиным и «Евгений Онегин» тхыгъэр тыркубзэкIэ зэрадзэкIащи, иджы абыхэми урыс тхакIуэм и зэчийм и дыгъэр ятопсэ.
Пушкин и бзэр нэхъ зэдзэкIыгъуейхэм ящыщу къалъытэми, ар къызэхъулIа закъуэтIакъуэхэм ящыщщ Мизиев Къанщобий.
— Тыркум щыпсэухэм Пушкиным и гугъу щахуэсщIкIэ, абы ди дежкIэ иIэ мыхьэнэм и инагъыр ягъэщIагъуэ. Иджы нэхъ тыншу дакъыгурыIуэнущ — Пушкиным и усэхэмрэ «Евгений Онегин» романымрэ зэрыт тхылъ я деж къыщыдагъэкIащ. Къыхэзгъэщыну сыхуейщ дызэрыгушхуэ Пушкин Александр ди къэралым и мызакъуэу, нэгъуэщI щIыпIэхэми куэд щIауэ къызэрыщацIыхур.
Дуней зызыужьар Пушкиным и нэкIэ имылъэгъуами, абы и тхыгъэхэм кином и илъэсым гъащIэщIэ иратыж. Фильм 50, телеспектаклу 17-м нэблагъэ мы гъэм цIыхухэм я пащхьэ иралъхьащ.
— Пушкин Александр усыгъэм къыщигъэсэбэп Iэмалхэр адыгэ тхакIуэ куэдым щапхъэ яхуэхъуащ. Абыхэм ящыщщ къэбэрдей литературэм и классик ЩоджэнцIыкIу Алий, — жиIащ ЩоджэнцIыкIу Алий и цIэр зезыхьэ фондым и унафэщI ЩоджэнцIыкIу Леонид.
ЗэIущIэм школакIуэ цIыкIухэр, литературэ студиехэм я гъэсэнхэр Пушкиным и усэ къыхэхахэм къыщеджащ, апхуэдэуи абы кърихьэлIа дэтхэнэми усакIуэр фIыуэ зэрилъагъур жиIэну е и усэ къеджэну IэмалыфI иIэт.
ЗэIущIэм кърихьэлIахэм Пушкин Александр и фэеплъым удз гъэгъахэр тралъхьащ.
Щомахуэ Залинэ.
